b'\n_START_ARTICLE_\nPape\xc5\xbe Leon IV.\n_START_SECTION_\n\xc5\xbdivljenjepis\n_START_PARAGRAPH_\nV \xc4\x8dasu, v katerem je bilo malo velikih mo\xc5\xbe, bilo pa je veliko nevarnosti, so Rimljani povzdignili na sede\xc5\xbe svetega Petra najbolj dostojnega, Leona, sina Rimljana Radualda, kardinala-duhovnika pri cerkvi \xc5\xa0tirih svetih kronanih mu\xc4\x8dencev v Rimu. Izvolitev je bila soglasna; zaradi izrednih razmer je ni mogel takoj sprejeti cesarjeve odobritve; tako so ga \xc4\x8dez tri mesece posvetili, ne da bi po\xc4\x8dakali na cesarjevo privolitev._NEWLINE_Leonova prva skrb je bila obnova bazilik svetega Petra in  Pavla, ki so ju izropali muslimanski Saraceni. Svetega Petra je opasal s trdnjavo; ker je tisti del opusto\xc5\xa1il po\xc5\xbear, je celotno \xc4\x8detrt zavaroval z mestnim obzidjem, ki je zato dobila ime Urbs Leonina (Leonovo mesto). _NEWLINE_Da bi prepre\xc4\x8dil podobne nevarnosti, je utrdil meste Ostia, Centumcellae (Civita Vecchia), Horta in Ameria. Sklenil je zvezo z Neapeljci , Gaetci in Amalfejci, Ko so Saraceni 849 oblegali Ostijo, je pape\xc5\xbe hitel k zavezni\xc5\xa1kim voja\xc5\xa1kim enotam, jih spodbujal ter na dan bitke obhajal. Mohamedanci so resni\xc4\x8dno pretrpeli uni\xc4\x8dujo\xc4\x8d poraz, kar so vsi imeli za Bo\xc5\xbeji \xc4\x8dude\xc5\xbe. _NEWLINE_Podobno mu pripisujejo, da je na njegovo molitev prenehal uni\xc4\x8dujo\xc4\x8di po\xc5\xbear v Borgu- kakor tudi ve\xc4\x8d drugih \xc4\x8dude\xc5\xbeev.\n_START_SECTION_\nSmrt\n_START_PARAGRAPH_\nLeon je umrl 17. julija 855 v Rimu. Njegov god je 17. julija._NEWLINE_Pokopan je v Baziliki svetega Petra v Vatikanu.'